KIRJALLINEN KYSYMYS P-1410/03 esittäjä(t): Kathleen Van Brempt (PSE) komissiolle. Karjapuskurit.



Virallinen lehti nro 280 E , 21/11/2003 s. 0139 - 0140



KIRJALLINEN KYSYMYS P-1410/03 esittäjä(t): Kathleen Van Brempt (PSE) komissiolle (14. huhtikuuta 2003) Aihe: Karjapuskurit Ehdotus direktiiviksi jalankulkijoiden ja muiden loukkaantumiselle alttiiden tienkäyttäjien suojelusta törmäystilanteessa moottoriajoneuvon kanssa(1) koskee myös ns. karjapuskureita. Autojen valmistajat lupaavat, etteivät enää asenna ajoneuvoihin karjapuskureita eivätkä myy niitä lisävarusteina. Käytännössä useat belgialaiset autokauppiaat näyttävät jo poistaneen myynnistä karjapuskurit. Ehdotuksessa direktiiviksi ei nimenomaisesti kielletä autojen lisävarustekauppiaita myymästä karjapuskureita. Belgian teille näyttää ilmestyvän yhä uusia nelivetoisia maastoautoja, joissa on karjapuskurit. Onko komissio sitä mieltä, että karjapuskurit ovat vaarallisia lisävarusteita, jotka törmäystilanteessa loukkaantumiselle alttiiden tienkäyttäjien kanssa lisäävät kuolemaan johtavien liikenneonnettomuuksien määrää? Voisiko komissio ilmoittaa, mitä tutkimustietoja sillä on käytössään liikenneonnettomuuksien seurauksista silloin, kun karjapuskurein varustettu auto on ollut törmäystilanteessa loukkaantumiselle alttiiden tienkäyttäjien kanssa? Aikooko komissio tehdä aloitteen karjapuskureiden kieltämiseksi kokonaan? Jos aikoo, niin koska aloite on tarkoitus tehdä? Jos ei aio, niin mikä on syynä kielteiseen kantaan? (1) KOM(2003) 67 lopullinen. Erkki Liikasen komission puolesta antama vastaus (7. toukokuuta 2003) Komissio on tietoinen siitä, että ajoneuvoihin asennetut etuosan suojajärjestelmät, kuten karjapuskurit, muodostavat loukkaantumisriskin jalankulkijoille ja muille tienkäyttäjille törmäyksen sattuessa. Euroopan autonvalmistajat, joita edustaa Euroopan autonvalmistajien liitto (ACEA), sitoutuivat kesäkuussa 2001 ottamaan käyttöön joukon turvatoimenpiteitä jalankulkijoiden turvallisuuden parantamiseksi. Japanin (edustajana JAMA) ja Korean (edustajana KAMA) autonvalmistajat tekivät samansuuntaiset sitoumukset heinäkuussa 2001 ja maaliskuussa 2002. Sitoumukseen kuuluu olla asentamatta moottoriajoneuvoihin alkuperäisvarusteena ns. jäykkiä karjapuskureita sekä olla myymättä näitä varaosina 1. tammikuuta 2002 alkaen. Jäykät karjapuskurit ovat sitoumuksen määritelmän mukaan etusuojajärjestelmiä, jotka on valmistettu teräksestä tai muusta metallista taikka käyttäytymisominaisuuksiltaan vastaavasta materiaalista. Ennen teollisuuden sitoumusten hyväksymistä komissio päätti kuitenkin kuulla Euroopan parlamenttia ja neuvostoa. Neuvosto esitti 26. marraskuuta 2001 antamissaan päätelmissä kantansa, jonka mukaan jäykät karjapuskurit pitäisi kieltää korkeintaan kahdeksan matkustajan henkilöautoissa ja enintään 3,5 tonnin hyötyajoneuvoissa, ja komission pitäisi ehdottaa keinoja tämän kiellon toteuttamiseksi. Myös parlamentti kehotti 13. kesäkuuta 2002 antamassaan päätöslauselmassa komissiota ehdottamaan lainsäädäntöä, jolla kiellettäisiin karjapuskureiden tarjoaminen jälkimarkkinoilla. Tämän seurauksena komissio valmistelee lainsäädäntöehdotusta, jonka tarkoituksena on lieventää jalankulkijoiden ja muiden loukkaantumiselle alttiiden tienkäyttäjien vammoja törmäyksessä etusuojajärjestelmällä varustetun ajoneuvon kanssa. Tämä ehdotus sisältää testausmenettelyt kaikkia markkinoilla olevia alkuperäisiä tai jälkimarkkinoilla myytäviä karjapuskureita ja vastaavia laitteita varten. Komissio on ottanut huomioon raportin(1), jonka on laatinut Yhdistyneessä kuningaskunnassa toimiva Transport Research Laboratory. Raportti sisältää pätevän arvioinnin karjapuskureita varten tarvittavista mahdollisista testausmenetelmistä. (1) Assessment and test procedures for bull bars (Karjapuskureiden arviointi ja testaus), G. Lawrence, C. Rodmell ja A. Osbourne. TRL Report 460.